## Rješenje kojim se Mladenu Vukoviću oduzima odobrenje za rad brokera

### NN 6/2011 (14.1.2011.), Rješenje kojim se Mladenu Vukoviću oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

116

Na temelju odredbi članka 15. stavak 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08, 74/09), Uprava Hrvatske agencije za nadzor financijskih usluga, po službenoj dužnosti u predmetu oduzimanja odobrenja za rad brokeru Mladenu Vukoviću iz Varaždina, Zagrebačka 13/II, na sjednici održanoj 30. prosinca 2010. donijela je

RJEŠENJE

1. Mladenu Vukoviću iz Varaždina, Zagrebačka 13/II, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 237.

6. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 3. kolovoza 2009., sukladno odredbi članka 123. Zakona o općem upravnom postupku i članka 541. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja za rad brokeru Mladenu Vukoviću iz Varaždina, Zagrebačka 13/II.

Rješenjem Agencije, klasa: UP/I-450-08/06-07/54, dana 28. prosinca 2006., Mladenu Vukoviću, zaposleniku investicijskog društva CBB-vrijednosnice d.o.o., Varaždin, Aleja kralja Zvonimira 1 (dalje: Društvo), izdana je na neodređeno vrijeme dozvola za obavljanje poslova brokera.

Dalje, u predmetu klase: UP/I-451-04/09-02/27, rješenjem Agencije od 6. kolovoza 2009., utvrđeno je da Društvu prestaje važiti odobrenje za rad, izdano na temelju rješenja Agencije 2. veljače 2006. godine.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, te uvjete ne ispuni. Zaključkom Agencije Mladen Vuković pozvan je u roku od 3 mjeseca od dana primitka zaključka dostaviti Agenciji dokaz o obavljanju poslova brokera.

Zbog neurednosti dostave predmetnog zaključka usmeno je zatraženo očitovanje Mladena Vukovića o obavljanju poslova brokera. Dana 17. prosinca 2010. Mladen Vuković je podneskom obavijestio Agenciju da nakon prestanka važenja odobrenja za rad Društvu, više ne obavlja poslove brokera.

Slijedom izloženog, valjalo je sukladno odredbi članka 27. stavak 1. točka 4. Zakona, riješiti kao u izreci ovog rješenja, dakle oduzeti mu odobrenje za rad brokera i provesti upis oduzimanja odobrenja u Registru brokera koji vodi Agencija, pod rednim brojem 237.

Sukladno odredbi članka 8. stavak 4. Zakona o Hrvatskoj agenciji za nadzor financijskih usluga, ocijenjeno je da ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-07/46

Urbroj: 326-111-10-4

Zagreb, 30. prosinca 2010.

Zamjenik predsjednika Uprave
Željko Kopčić, v. r.

Rješenje, NN 6/2011-116